Na temelju članka 11. Zakona o lokalnoj i područnoj (regionalnoj) samoupravi („Narode novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 10. i 31. Statuta Općine Povljana („Službeni glasnik Zadarske županije“, broj: 13/21 i 11/23), Općinsko vijeće Općine Povljana na svojoj 19. sjednici održanoj dana 06. ožujka 2024. godine, donosi

ODLUKU

O JAVNIM PRIZNANJIMA OPĆINE POVLJANA

I. TEMELJNE ODBEDBE

Članak 1.

Ovom Odlukom o javnim priznanjima Općine Povljana (dalje u tekstu: Odluka) utvrđuju se uvjeti za dodjelu javnih priznanja, njihov izgled i oblik, postupak dodjele, te tijela koja provode postupak i dodjeljuju priznanja Općine Povljana.

Članak 2.

Javna priznanja Općine Povljana su:

1. Proglašenje počasnim građaninom Općine Povljana,

2. Nagrada Općine Povljana za životno djelo,

3. Godišnja nagrada Općine Povljana,

4. Grb Općine Povljana

5. Priznanje Općine Povljana

Članak 3.

Javna priznanja svečano se uručuju povodom „Dana Općine Povljana“, 23. travnja.

Članak 4.

U tijeku jedne godine fizičkoj ili pravnoj osobi može se dodijeliti samo jedno od javnih priznanja, a osobi proglašenoj počasnim građaninom ne mogu se dodjeljivati druga javna priznanja utvrđena ovom Odlukom.

II. JAVNA PRIZNANJA OPĆINE POVLJANA

1. Proglašenje počasnim građaninom Općine Povljana

Članak 5.

Počasnim građaninom Općine Povljana mogu biti proglašeni građani Republike Hrvatske i drugih država koji nemaju prebivalište na području Općine Povljana, a koji su osobno i izuzetno doprinijeli napretku Općine Povljana, Zadarske županije i Republike Hrvatske u cjelini, kao i podizanju ugleda i promidžbi Općine Povljana, te građani koji su dali izuzetan doprinos Općini u uspostavljanju veza na lokalnoj razini i u međunarodnim kontaktima jedinica i tijela lokalne samouprave.

Članak 6.

Osobi koja je proglašena počasnim građaninom Općine Povljana uručuje se Povelja počasnog građanina Općine Povljana.

Članak 7.

(1) Proglašenje počasnim građaninom znak je počasti i ne daje nikakva posebna prava ni obveze.

(2) Počast se može oduzeti odlukom Općinskog vijeća Općine Povljana, ukoliko se osoba pokaže nedostojnom takve počasti.

Članak 8.

Počasni građanin upisuje se u knjigu počasnih građana Općine Povljana koja se vodi i čuva u Jedinstvenom upravnom odjelu Općine Povljana.

2. Nagrada Općine Povljana za životno djelo

Članak 9.

Nagrada Općine Povljana za životno djelo je posebno javno priznanje koje se dodjeljuje građanima Općine, kao i osobama iz drugih sredina, a koje su svojim radom i javnim djelovanjem u gospodarstvu, znanosti, kulturi, oblasti zaštite i unaprjeđivanja čovjekovog okoliša, ljudskih prava, športa, tehničke kulture, zdravstva i drugih javnih djelatnosti, osobito zaslužne za razvoj, napredak i ugled Općine Povljana.

3. Godišnja nagrada Općine Povljana

Članak 10.

Godišnja nagrada Općine Povljana dodjeljuje se fizičkoj ili pravnoj osobi za doprinos i postignuće od iznimnog značaja za Općinu Povljana iz područja: gospodarstva, znanosti, kulture, zaštite i unaprjeđivanja čovjekovog okoliša, ljudskih prava, športa, tehničke kulture, zdravstva i drugih javnih djelatnosti ostvareno tijekom posljednje dvije godine koje prethode godini u kojoj se dodjeljuje nagrada.

4. Grb Općine Povljana

Članak 11.

Grb Općine Povljana je posebno javno priznanje koje se dodjeljuje pravnim i fizičkim osobama za izuzetna ostvarenja i doprinos sveukupnom društvenom životu Općine Povljana.

Članak 12.

(1) Grb Općine Povljana u pravilu se dodjeljuje pravnim i fizičkim osobama s područja Republike Hrvatske i drugih država, ako je njihov doprinos usko vezan za život i razvoj Općine Povljana.

(2) Svake godine se mogu dodijeliti najviše 3 priznanja „Grb Općine Povljana“.

5. Priznanje Općine Povljana

Članak 13.

(1) Priznanje Općine Povljana je javno priznanje koje se može dodijeliti fizičkim i pravnim osobama za iznimna postignuća i doprinos unapređenju i razvoju Općine u proteklim kalendarskim godinama na području: kulture, gospodarstva, znanosti, zaštite i unapređivanja okoliša, odgoja i obrazovanja, zdravstva i socijalne skrbi, tehničke kulture, sporta i tjelesne kulture, drugih javnih djelatnosti, te za promicanje aktivnosti koje su tome usmjerene.

(2) Godišnje se mogu dodijeliti do tri Priznanja Općine Povljana.

III. POSTUPAK DODJELE JAVNIH PRIZNANJA OPĆINE POVLJANA

Članak 14.

Inicijativu za dodjelu javnih priznanja Općine Povljana mogu dati:

- građani Općine Povljana,

- Općinski načelnik,

- najmanje 5 vijećnika Općinskog vijeća,

- udruge građana sa područja Općine Povljana,

- ustanove sa sjedištem na području Općine Povljana,

- tvrtke sa sjedištem na području Općine Povljana,

- vjerske zajednice na području Općine Povljana.

Članak 15.

Inicijativu iz članka 14. ove Odluke ovlašteni subjekti dužni su dostaviti Odboru za dodjelu javnih priznanja Općine Povljana (u daljnjem tekstu: Odbor) u pisanom obliku.

Članak 16.

Inicijativa mora sadržavati:

- podatke o podnositelju inicijative;

- životopis fizičke osobe, odnosno osnovne podatke o pravnoj osobi, te obrazloženje zbog kojeg se predlaže dodjela javnog priznanja Općine Povljana;

- ostala dokumentacija po zahtjevu Odbora.

Članak 17.

(1) Odbor ima 3 člana (čine ga predsjednik i dva člana).

(2) Predsjednik i članovi Odbora biraju se u pravilu između vijećnika.

(3) O prijedlogu kandidata za predsjednika i članove Odbora glasuje se u cjelini.

Članak 18.

Odbor provodi postupak prikupljanja prijedloga i razmatra pristigle prijedloge za dodjelu javnih priznanja Općine Povljana, utvrđuje Prijedlog odluke o dodjeli pojedinog javnog priznanja te ga upućuje Općinskom vijeću.

Članak 19.

(1) Odluku o dodjeli javnih priznanja Općine Povljana donosi Općinsko vijeće Općine Povljana.

(2) Javna priznanja Općine Povljana uručuje Općinski načelnik, a u slučaju njegove spriječenosti, odnosno odsutnosti, dodjeljuje ih predsjednik Općinskog vijeća Općine Povljana.

Članak 20.

Ako se za počasnog građanina Općine Povljana predloži strani državljanin, Odbor je dužan pribaviti i mišljenje nadležnih diplomatsko-konzularnih predstavništva Republike Hrvatske u inozemstvu.

IV. ZAKLJUČNE ODREDBE

Članak 21.

Jedinstveni upravni odjel Općine Povljana vodi posebnu evidenciju o priznanjima koja su dodijeljena i uručena temeljem ove Odluke, kao i priznanjima koja su dodijeljena i uručena Općini Povljana.

Članak 22.

Ova Odluka stupa na snagu osmog dana od dana objave u „Službenom glasniku Zadarske županije“.

KLASA:061-01/24-01/1

URBROJ:2198-25-01-1-24-1

Povljana, 06. ožujka 2024. godine

OPĆINSKO VIJEĆE OPĆINE POVLJANA

Predsjednik Općinskog vijeća

Nikola Škoda